title: "Uraan"
text: "D\u00e5t uraan (lat.: Uranium) as en r\u00e4djelsehaft \u00e4n \u00fcnbek\u00e5nd metal, d\u00e5t da m\u00e5\u00e5ste manschne goorai tu siinj foue.\n\nOuers d\u00e5t heet wr\u00e5lhistoori m\u00e5\u00e5ged. For ouer touhunert iirnge w\u00f6rd et f\u00fcnen, ouers m\u00e5\u00e5st ouderhuulew hunert iirnge \u00fcnbe\u00e5chted leet, ouerd\u00e5t deer nuch niinj ferwjarting for wus. Diling stoont d\u00e5t uraan ouer g\u00f6lj \u00e4n diamante, \u00e4n j\u00fc hast, weerma diling soocht w\u00e5rt eefter da ferb\u00fcrgene uraanloogere, ouerdr\u00e5\u00e5wet bai widen d\u00e5t g\u00f6ljfiiber \u00f6nj da fergingene iirhunerte.\n\nOnjtd\u00e4king \n\nDi Berliner kemiiprof\u00e4sor Klaproth f\u00fcn 1789 bai d\u00e5t uners\u00e4ken foon pak-bl\u00e4nde d\u00e5t kemisch elem\u00e4nt Nr. 92 \u00e4n j\u00e4if et di noome uraan. Et wus en silwerschamernd, hard metal, d\u00e5t bai 1125 grood smultet \u00e4n wat l\u00e4chter as \u00e5s plaatin. Deer w\u00f6rd dan f\u00e5\u00e5ststald, d\u00e5t d\u00e5t elem\u00e4nt \u00f6nj e nat\u00f6r bloot \u00f6nj j\u00fc form foon ferbininge forkamt, m\u00e5\u00e5st tuhuupe ma da \u00e4rtse foon da metale koobalt, silwer \u00e4n wismut. Et w\u00f6rd br\u00fckt bai d\u00e5t f\u00e5rwen foon glees \u00e4n parsel\u00e4in. L\u00e4\u00e4ser spaalden uraans\u00e5lte bai d\u00e5t m\u00e5\u00e5gen foon gloikroope en rul, \u00e4n tuleest ferw\u00e5nd huum d\u00e5t tu harden foon metale, \u00f6njt st\u00e4\u00e4 for wolfram. \n\nDi fr\u00e5nsche f\u00fc\u00fcsiker Becquerel f\u00fcn 1896 d\u00f6\u00f6r en lukliken tuf\u00e5l, d\u00e5t uraan stroole \u00fcts\u00e5nt. Dadeer stroole heewe \u00e4\u00e4nlike wirkinge \u00e5s R\u00f6ntgen-stroole. Ja m\u00e5\u00e5ge j\u00fc luft trinam el\u00e4ktrisch \u00e4n koone en fotograafisch pl\u00e5\u00e5t suurt m\u00e5\u00e5ge, uk wan j\u00fc \u00f6nj papiir \u00f6njwikle as, d\u00e5t niinj j\u00e5cht d\u00f6\u00f6r leet. D\u00f6\u00f6r naue uners\u00e4king foon j\u00fc w\u00fcnene stroolfjardih\u00e4id k\u00f6m d\u00e5t fransche forscher-eep\u00e5\u00e5r Curie deeraw, d\u00e5t \u00f6nj da ouerbliwsele foon j\u00fc pakbl\u00e4nde nuch en oudere keemische gr\u00fcdstuf weese moost, di nuch starker stroolde \u00e5s d\u00e5t uraan \u00e4n di et, oued\u00e5t di strool aw latiinsch radius h\u00e5t, di noome radium j\u00e4if.\n\nRadioaktiviteet \n\n\u00c5s dan eefterwised w\u00f6rd, d\u00e5t d\u00e5t radium d\u00f6\u00f6r ferf\u00e5l \u00fct uraan \u00f6njtstoont, weerbai energii \u00f6nj form foon strooling fri w\u00e5rt - en woornaaming, j\u00fc huum foon n\u00fc ouf g\u00e5ns \u00e5lgemiin \"radioaktiviteet\" namt, w\u00f6rd d\u00e5t uraan ma \u00e5\u00e5n sliik ber\u00fc\u00fcmd. \u00c5l j\u00fctids f\u00fcng en fiiberhaft s\u00e4ken eefter uraan-\u00f6njth\u00fc\u00fclende minirooliie \u00f6nj. Et j\u00e4if ouers tujarst \u00e5s uraanerts bloot j\u00fc pakbl\u00e4nde, d\u00e5t as en ouer d\u00e5t suurt blai \u00e4n muschelik br\u00e4kj s\u00fc ben\u00e5\u00e5md minerool. D\u00e5t st\u00f6\u00f6 \u00f6nj Joachimstal \u00f6nj B\u00f6hmen tu r\u00e4dj, weer d\u00e5t \u00e5s ouff\u00e5l bai d\u00e5t silwergreewen fork\u00f6em. J\u00fc \u00f6nj Joachimstal gr\u00e4\u00e4wene pakbl\u00e4nde \u00f6njth\u00e5lt ai m\u00f6r \u00e5s 1% riin uraan \u00e4n l\u00e4\u00e4wert s\u00fc an 3 duusendstel gram radium je tan \u00e4rts. Niinj wuner d\u00e5t 1911 for 1 gram radium 500 000 m\u00e5rk bet\u00e5\u00e5ld w\u00f6rd. 1914 f\u00fcn huum \u00f6nj Nord-Ameerika grute loogere foon karnotit - en uraan-vanaadium\u00e4rts - d\u00e5t en uraangehalt foon 3 prots\u00e4nt heet. 1925 w\u00f6rd \u00f6nj d\u00e5t Katanga-gebiit foon Kongo en looger huuger prots\u00e4ntige pakbl\u00e4nde f\u00fcnen. Di pris for radium sunk b\u00e5l aw 250 000 m\u00e5rk je gram. \n\n1930 w\u00f6rden nuch grutere loogere \u00f6nj Kanada, bai di Grute Booresiie f\u00fcnen. D\u00e5t gebiit lait 50 km s\u00f6\u00f6derlik foon e polaarsarkel \u00e4n d\u00e5t b\u00e4rjw\u00e4rk weer d\u00e5t gr\u00e4\u00e4wen w\u00e5rt, heet ma e wr\u00e5\u00e5l am samrem bloot ferbining d\u00f6\u00f6r schapf\u00e5rd \u00e4n am wuntrem bloot d\u00f6\u00f6r luftf\u00e5rtj\u00f6\u00f6ge. D\u00e5t wjardi \u00e4rts m\u00e5\u00e5get s\u00fcgoor di transport d\u00f6\u00f6r e luft bet\u00e5\u00e5ld. Bit tu d\u00e5t iir 1940 w\u00f6rden uraan\u00e4rtse bloot for d\u00e5t koostboor elem\u00e4nt radium gr\u00e4\u00e4wen.\n\nK\u00e4rnkliiwing \n\nDan k\u00f6m j\u00fc tweed \u00f6njtschiisend wiinjing \u00f6nj j\u00fc histoori foon d\u00e5t elem\u00e4nt. 1938 \u00e4n da iirnge deerap \u00f6njtd\u00e4kten da f\u00fc\u00fcsiker, d\u00e5t bai en beschiitjing foon din atoomk\u00e4rn foon uraan ma elektrisch neutroole geschose, da neutroone, di dr\u00e5\u00e5wede uraan-k\u00e4rn aksplosjoonsordi ferf\u00e5lt. Deerbai \u00f6njtst\u00f6nje wider neutroone, da n\u00fc foon jam seelew \u00fct wi \u00e5s geschose wirke \u00e4n deerordi \u00e5s en lawiine \u00f6njw\u00e5ksende k\u00e4\u00e4treaksjoone \u00fctliise, d\u00e5t \u00f6nj hiilj kort tid \u00e5le uraank\u00e4rne ferf\u00e5le \u00e4n gew\u00e5ltie energiimase fri uurde. \n\nWan 1 kubiikdeetsimeeter foon j\u00fc s\u00f6rstufferbining foon uraan, weer\u00f6nj hi \u00e5s \u00e4rts \u00f6nj j\u00fc pakbl\u00e4nde forkamt, s\u00fc rungeniird w\u00f6rd, s\u00fc k\u00f6\u00f6 deerma en energiimase w\u00fcnen w\u00e5rde, j\u00fc lingede, 1 miljoone kubiikmeeter w\u00e5\u00e5der 17 000 m huuch tu leeften. D\u00e5t as \u00e5ls\u00fc j\u00fc k\u00e4rnkliiwing.\n\nRadioaktiiwen stuf"